Maa kliima sõltuvust Maa-välistest teguritest on inimkond teadnud kogu aeg, sest päeva ja öö, suve ja talve vaheldumine ning nendega seotud ilmamuutused on kõigile silmanähtavad. Aga alles astronoomia areng ning teadmised Päikesesüsteemist ja maailmaruumi ehitusest tegid võimalikuks Maa-väliste põhjustega kliimatsüklite teadusliku seletuse. Šotlane James Croll avaldas 1885. aastal ilmunud  raamatus "Kliima ja kosmoloogia" ("Climate and Cosmology") teooria, milles seletas globaalseid kliimamuutusi ja eriti nende tsüklilisust Maa orbiidi kuju muutustega ajas. Ta tugines oma kaasaegse, Neptuni avastaja Urban Le Verrier'i andmetele Maa orbiidi kuju muutumisest ning leidis, et perioodilised jäätumised Maal on põhjuslikus seoses Maa orbiidi ekstsentrilisuse perioodilise muutumisega.